મૂંઝાયેલા યુવાને એના પત્રની સાથે છાપાનું કટિંગ મોકલી આપ્યું છે અને સાથે જણાવ્યું છે કે મારું વેવિશાળ થઈ ગયું છે. લગ્ન આ વર્ષે થવાનાં જ હતાં, પણ આ સાથે મોકલેલા કટિંગમાંના સમાચાર વાંચ્યા પછી મારા પિતા લગ્ન કરવાની ના કહે છે, પણ મારા સસરા લગ્ન માટે દબાણ કરી રહ્યા છે. મારા સસરા અમારા પર એટલા માટે દબાણ કરી રહ્યા છે કે એમણે દીકરીની સાથે સાથે દીકરાનાં લગ્નનું પણ આયોજન કર્યું છે અને એ બંધ રહી શકે તેમ નથી, કારણ કે દીકરાના સસરાએ મહામહેનતે હોલ બુક કરાવ્યો છે. એટલે મારા સસરા પર એના દીકરાના એટલે કે મારા સાળાના સસરા દબાણ કરી રહ્યા છે. મારા સાળાના સસરાએ મારા સસરાને કહેવરાવ્યું છે કે લગ્ન નહિ કરી આપો તો અમે વેવિશાળ તોડી નાખીશું, કારણ કે જમાઈ તો બીજો સહેલાઈથી મળી રહેશે, પણ એક વાર હાથથી ગયેલી લગ્નની વાડી પાછી મળે ન મળે! એટલે લગ્ન કરી જ આપો. આથી મારા સસરા લગ્ન માટે મારા પિતા પર દબાણ કરી રહ્યા છે, પરંતુ મારા પિતા આ સમાચાર વાંચ્યા પછી લગ્ન કરી આપવાની ના પાડે છે, તો આપ સમાચારનો બરાબર અભ્યાસ કરજો અને પછી આ પ્રશ્ન અંગે શું કરવું એનું માર્ગદર્શન આપશો. આવી વિનંતી લગ્નોત્સુક યુવાને કરી છે.